Клінічная ардынатура

Клінічная ардынатура — гэта частка шматузроўневай сістэмы вышэйшай прафесійнай адукацыі медыцынскіх працаўнікоў у СССР і краінах постсавецкай прасторы. Ардынатура, разам з інтэрнатурай, з’яўляецца этапам паслядыпломнай адукацыі лекараў на базе медыцынскіх вышэйшых навучальных устаноў, навукова-даследчых інстытутаў, а таксама інстытутаў удасканалення лекараў. Тым, хто скончыў падрыхтоўку ў клінічнай ардынатуры, у дадатак да дыплома аб базавай вышэйшай медыцынскай адукацыі выдаецца сертыфікат спецыяліста ўстаноўленага ўзору, які дае права на самастойную медычную дзейнасць.

 Задача ардынатуры 
Асноўная мэта навучання ў клінічнай ардынатуры — падрыхтоўка высокакваліфікаваных спецыялістаў для самастойнай працы ў органах і ўстановах аховы здароўя або ў парадку прыватнай практыкі. Такім чынам, асноўнымі задачамі навучэнцаў з’яўляюцца:
 паглыбленае вывучэнне метадалагічных, клінічных і медыка-сацыяльных асноў медыцынскіх навук;
 фарміраванне ўменняў і навыкаў самастойнай прафесійнай дзейнасці.

 Парадак навучання ў ардынатуры 
Лекары для навучання ў ардынатуры адбіраюцца па конкурсе. Тэрмін навучання ў ардынатуры складае 2 гады. У некаторых асобных выпадках па хадайніцтве вучонага Савета ўстановы, які ажыццяўляе падрыхтоўку клінічных ардынатараў, Міністэрства аховы здароўя Расійскай Федэрацыі можа падоўжыць тэрмін навучання да 5 гадоў. Паводле Палажэння аб клінічнай ардынатуры ад 17.02.93, тэрмін навучання ў клінічнай ардынатуры залічваецца ў працоўны стаж лекара, што, аднак, не ўжываецца на практыцы, у прыватнасці, пры прызначэнні датэрміновай пенсіі. Навучэнцам клінічнай ардынатуры выплачваецца стыпендыя за кошт навучальнай установы.

Навучанне клінічных ардынатараў ажыццяўляецца па спецыяльнасцях, прадугледжаных дзеючай «Наменклатурай урачэбных спецыяльнасцяў» і ў адпаведнасці з вучэбным планам і праграмай па кожнай спецыяльнасці. Падрыхтоўка ажыццяўляецца ў адпаведнасці з індывідуальным планам, складзеным сумесна з кваліфікаваным кіраўніком і зацверджаным кіраўніком кафедры ці іншага падраздзялення, на якім адбываецца навучанне клінічных ардынатараў. Гэтым індывідуальным планам абавязкова прадугледжваецца здача залікаў па асноўнай спецыяльнасці падрыхтоўкі і сумежных дысцыплінах, а таксама перыядычныя даклады на канферэнцыях.

Катэгорыя:Медыцынская адукацыя
Катэгорыя:Пасляўніверсітэцкая прафесійная адукацыя